Produsul Intern Brut a crescut cu 0,5% în primul trimestru al acestui an, comparativ cu trimestrul precedent, iar faţă de acelaşi trimestru din anul 2023 avansul PIB a fost de 0,1%, potrivit datelor Institutului Naţional de Statistică, publicate miercuri.
Pe serie ajustată sezonier, creşterea economiei a fost de 1,8% comparativ cu perioada similară a anului trecut.
„Ca urmare a revizuirii seriei brute prin includerea estimării Produsului Intern Brut pentru trimestrul I 2024, seria ajustată sezonier a fost recalculată, indicii de volum fiind revizuiţi faţă de a doua variantă provizorie a Produsului Intern Brut pentru trimestrul IV 2023, publicată în comunicatul de presă nr. 86 din 9 aprilie 2023. Astfel: rezultatele trimestrului I 2023, comparativ cu trimestrul IV 2022, au fost revizuite de la 99,2% la 99,8%; rezultatele trimestrului II 2023, comparativ cu trimestrul I 2023, au fost revizuite de la 101,4% la 101,0%; rezultatele trimestrului III 2023, comparativ cu trimestrul II 2023, au fost revizuite de la 101,0% la 100,9%; rezultatele trimestrului IV 2023, comparativ cu trimestrul III 2023, au fost revizuite de la 99,5% la 99,4%”, pecizează INS printr-un comunicat.
Potrivit sursei citate, seriile ajustate sezonier se recalculează trimestrial în conformitate cu practica europeană.
Banca Europeană pentru Reconstrucţie şi Dezvoltare (BERD) a anunţat, miercuri dimineaţa, că nu şi-a modificat estimările privind evoluţia economiei româneşti în 2024 şi avertizează că principala vulnerabilitate rămâne poziţia fiscală.
Pe de altă parte, Fondul Monetar Internaţional (FMI) a revizuit în scădere estimările privind creşterea economiei româneşti în acest an, de la 3,8% cât estima în octombrie, până la 2,8%, potrivit raportului „World Economic Outlook”, publicat în aprilie.
Bugetul pentru anul în curs este construit pe o creştere economică de 3,4%.